
În perioada 19-20 mai 2016, la Curtea de Apel Iași, s-a desfășurat cea de-a IX-a conferință a EuRoQuod, rețeaua națională de judecători coordonatori în materia dreptului Uniunii Europene.
 Invitatul de onoare al conferinței a fost doamna profesor dr. Camelia Toader, judecător la Curtea de Justiție a Uniunii Europene, a cărei prelegere a avut ca temă încidentele în tratarea de către Curtea de Justiție a Uniunii Europene a întrebărilor preliminare.
În deschiderea conferinței au luat cuvântul doamna judecător Cristina Truțescu, președintele Curții de Apel Iași, doamna judecător Octavia Spineanu-Matei, directorul Institutului Național al Magistraturii și domnul Horațiu Răzvan Radu, subsecretar de stat, Agent al Guvernului României pentru Curtea de Justiție a Uniunii Europene.
Domnul subsecretar de stat Horațiu Răzvan Radu, Agent al Guvernului României pentru Curtea de Justiție a Uniunii Europene, a prezentat, în cadrul lucrărilor conferinței, problemele de actualitate din perspectiva Agentului guvernamental.
Domnul Csaba Asztalos, Președintele Consiliului Național pentru Combaterea Discriminării, s-a referit, în prelegerea sa, la problemele actuale în materia discriminării.
În cadrul acestei conferințe, judecători de la instanțele din țară, membri EuRoQuod, au dezbătut aspecte privind noutăți în activitatea Rețelei EuRoQuod, Rețeaua Judiciară Europeană, Rețeaua judiciară română în materie penală, clauzele abuzive în contractele încheiate cu consumatorii și aspecte rezultate din jurisprudența Curții de Justiție a Uniunii Europene, jurisprudența recentă a Curții de Justiție a Uniunii Europeneîn materia dreptului familiei, interacțiunea dintre Convenția Europeană a Drepturilor Omului și Carta Drepturilor Fundamentale a Uniunii Europene în practica instanțelor române, abordarea complexă a problematicii egalității de tratament în cauza CJUE C-83/14-CHEZ Razpredelenie Bulgaria.

